ಆಯಸಿಡ್ ದಾಳಿ ಪ್ರಕರಣ: ಆರೋಪಿಗಳಿಗೆ ಜೀವಾವಧಿ ಶಿಕ್ಷೆ ತೃಪ್ತಿ ತಂದಿದೆ ಎಂದ ಸಂತ್ರಸ್ತೆ ಚಿಕ್ಕಮಗಳೂರು, ಜು.15: ಆಸಿಡ್ ದಾಳಿಯಿಂದ ನನ್ನ ದೇಹದ ಅರ್ಧ ಭಾಗ ಬೆಂಕಿ ಹಾಕಿ ಸುಟ್ಟಂತಾಗಿದೆ. ಒಂದು ಕಣ್ಣು ಸಂಪೂರ್ಣವಾಗಿ ಸುಟ್ಟಿದೆ. ಇದುವರೆಗೂ ಸತ್ತಂತೆಯೇ ಇದ್ದೆ. ನ್ಯಾಯಾಲಯದ ತೀರ್ಪಿನಿಂದಾಗಿ ಉಸಿರಾಡುವಂತಾಗಿದೆ. ನ್ಯಾಯಾಲಯದ ತೀರ್ಪಿನಿಂದಾಗಿ ನನಗೆ ತೃಪ್ತಿಯಾಗಿದೆ ಎಂದು ಶೃಂಗೇರಿ ಪಟ್ಟಣದಲ್ಲಿ ಕಿಡಿಗೇಡಿಗಳಿಂದ ಆಯಸಿಡ್ ದಾಳಿಗೆ ತುತ್ತಾಗಿದ್ದ ಸಂತ್ರಸ್ತೆ ಸುಮನಾ ತಿಳಿಸಿದ್ದಾರೆ. ಗುರುವಾರ ಆಸಿಡ್ ದಾಳಿ ಪ್ರಕರಣದ ಆರೋಪಿಗಳಿಗೆ ನ್ಯಾಯಾಲಯದ ಜೀವಾವಧಿ ಶಿಕ್ಷೆ ಹಾಗೂ ತಲಾ 5 ಲಕ್ಷ ರೂ. ದಂಢ ವಿಧಿಸಿ ತೀರ್ಪು ನೀಡಿದ ಬಳಿಕ ಸುದ್ದಿಗಾರರೊಂದಿಗೆ ಮಾತನಾಡಿದ ಅವರು, ಆರೋಪಿಗಳಿಗೆ ಸಾಯುವವರೆಗೂ ಶಿಕ್ಷೆಯಾಗಬೇಕಿತ್ತು. ಆದರೂ ನ್ಯಾಯಾಲಯದ ಜೀವಾವಧಿ ಶಿಕ್ಷೆ ನೀಡಿರುವ ತೀರ್ಪಿನಿಂದಾಗಿ ತೃಪ್ತಿಯಾಗಿದೆ. ಆಯಸಿಡ್ ದಾಳಿಯಿಂದ ಮುಖ, ಕಣ್ಣು ಸೇರಿದಂತೆ ನನ್ನ ದೇಹದ ಅರ್ಧ ಭಾಗ ಬೆಂಕಿ ಹಾಕಿ ಸುಟ್ಟಂತಾಗಿದೆ. ಮೂಗೂ ಸುಟ್ಟಿರುವುದರಿಂದ ಉಸಿರಾಟದ ಸಮಸ್ಯೆಯೂ ಇದೆ. ಇದುವರೆಗೂ ಸತ್ತಂತೆಯೇ ಬದುಕಿದ್ದೆ. ಆದರೆ ಗುರುವಾರ ನ್ಯಾಯಾಲಯ ಆರೋಪಿಗಳಿಗೆ ಜೀವಾವಧಿ ಶಿಕ್ಷೆ ನೀಡಿರುವುದರಿಂದ ಮತ್ತೆ ಉಸಿರಾಡುವಂತಾಗಿದೆ ಎಂದು ಭಾವುಕರಾಗಿ ನುಡಿದರು. ನ್ಯಾಯ ಸಿಗುತ್ತೆ ಎಂಬ ನಂಬಿಕೆ ಇತ್ತು. ತನಗಾದ ನೋವು, ಯಾತನೆ ಏನೆಂದು ಆರೋಪಿಗಳಿಗೂ ಗೊತ್ತಾಗಬೇಕು. ಪ್ರಕರಣದ ತನಿಖೆಯನ್ನು ನಡೆಸಿದ ಪೊಲೀಸ್ ಅಧಿಕಾರಿ ಸುಧೀರ್ ಹೆಗ್ಡೆ ಅವರಿಗೆ ನಾನು ಆಭಾರಿ. ತನಗೆ ಅವರು ತುಂಬಾ ಸಹಾಯ ಮಾಡಿದ್ದು, ಸ್ವಂತ ಅಣ್ಣ ತಮ್ಮಂದಿರೂ ಮಾಡದಷ್ಟು ಸಹಾಯ ಮಾಡಿ ಆರೋಪಿಗಳಿಗೆ ಶಿಕ್ಷೆಯಾಗುವಂತೆ ಮಾಡಿದ್ದಾರೆ. ಅವರಿಗೆ ತಾನು ಸದಾ ಋಣಿ ಎಂದ ಅವರು, ಕುಟುಂಬದವರ ಸಹಕಾರದಿಂದ ಇದುವರೆಗೂ ಬದುಕಿದ್ದೇನೆ. ಮುಂದೆ ಸರಕಾರದಿಂದ ತನಗೆ ಯಾವುದಾದರು ಕೆಲಸ ಕೊಡಿಸಿದಲ್ಲಿ ತನ್ನ ಮಗನೊಂದಿಗೆ ಹೇಗೋ ಬದುಕುತ್ತೇನೆ. ಕೆಲಸಕ್ಕಾಗಿ ಅಲೆದರೂ ಕೆಲಸ ಸಿಕ್ಕಿಲ್ಲ. ಸರಕಾರ ತನ್ನ ನೆರವಿಗೆ ಬರಬೇಕೆಂದು ಇದೇ ವೇಳೆ ಅವರು ಮನವಿ ಮಾಡಿದರು. ಸಂತ್ರಸ್ತೆಯ ಸಹೋದರಿ ಲತಾ ಮಾತನಾಡಿ, ಪ್ರಪಂಚದಲ್ಲಿ ಯಾವ ಹೆಣ್ಣಿಗೂ ಇಂತಹ ಶಿಕ್ಷೆಯಾಗಬಾರದು. ನ್ಯಾಯಾಲಯ ಆರೋಪಿಗಳಿಗೆ ಜೀವಾವಧಿ ಶಿಕ್ಷೆ ನೀಡಿರುವದರಿಂದ ಸಂತಸವಾಗಿದೆ. ನನ್ನ ಸಹೋದರಿಯ ನೋವು ಬೇರೆಯಾರಿಗೂ ಬೇಡ. ಇಂತಹ ಕೃತ್ಯವನ್ನು ಯಾರೂ ಎಸಗಬಾರದು. ಸರಕಾರ, ಜನಪ್ರತಿನಿಧಿಗಳು ಸಹೋದರಿಯ ಜೀವನಕ್ಕೆ ನೆರವು ನೀಡಬೇಕು. ಆಯಸಿಡ್ ದಾಳಿಯ ನೋವು ಅನುಭವಿಸಿದವರೇ ಬಲ್ಲರು. ಆರೋಪಿಗಳು ರಾಕ್ಷಸರಂತೆ ಬಂದು ಅಂದು ಆಕೆಯ ಬದುಕನ್ನೇ ನಾಶ ಮಾಡಿದರು. ಮುಂದೆ ಯಾವುದೇ ನ್ಯಾಯಾಲಯಕ್ಕೆ ಆರೋಪಿಗಳು ಹೋದರೂ ನಮಗೆ ನ್ಯಾಯ ಸಿಗುವ ಭರವಸೆ ಇದೆ ಎಂದರು. ಸಂತ್ರಸ್ತೆ ಪರ ವಾದ ಮಂಡಿಸಿದ್ದ ಸರಕಾರಿ ಅಭಿಯೋಜಕಿ ಬಿ.ಎಸ್.ಮಮತಾ ಮಾತನಾಡಿ, 2015, ಎ.18ರಂದು ರಾತ್ರಿ ಸಂತ್ರಸ್ಥೆ ತನ್ನ ಮನೆಗೆ ಹಿಂದಿರುಗುತ್ತಿದ್ದ ವೇಳೆ ಗಣೇಶ್ ಎಂಬಾತ ಸಂತ್ರಸ್ತೆ ತನ್ನನ್ನು ಮದುವೆಯಾಗಲು ನಿರಾಕರಿಸಿದಳೆಂಬ ಧ್ವೇಷದಿಂದ ಕಬೀರ್, ಮಜೀದ್, ವಿನೋದ್ಕುಮಾರ್ ಎಂಬವರೊಂದಿಗೆ ವ್ಯವಸ್ಥಿತ ಯೋಜನೆ ರೂಪಿಸಿ ಆಸಿಡ್ ದಾಳಿ ನಡೆಸಿದ್ದಾರೆ. ಆಸಿಡ್ ದಾಳಿ ಘೋರ ಅಪರಾಧವಾಗಿದ್ದು, ಕೊಲೆಗಿಂತಲೂ ಹೇಯ ಕೃತ್ಯವಾಗಿದೆ. ಈ ಸಂಬಂಧ ಪೂರಕ ಸಾಕ್ಷ್ಯಾಧಾರಗಳ ಹಿನ್ನೆಲೆಯಲ್ಲಿ ನ್ಯಾಯಾಧೀಶರು ಆರೋಪಿಗಳಿಗೆ ಜೀವಾವಧಿ ಶಿಕ್ಷೆ ಹಾಗೂ ತಲಾ 5 ಲಕ್ಷ ರೂ. ದಂಡ ವಿಧಿಸಿ ತೀರ್ಪು ನೀಡಿದ್ದಾರೆ ಎಂದರು. ಈ ವೇಳೆ ಸಂತ್ರಸ್ತೆಯ ತಾಯಿ ಸೇರಿದಂತೆ ಸಂಬಂಧಿಕರು ಉಪಸ್ಥಿತರಿದ್ದರು.